《正仲移漕二浙用李白留别王嵩韵以送之》
宋代·黄履

二疏辞汉廷，故里挥黄金。谢公扶晋业，不改东山心。

余亦何为者，时动庄𤉱吟。七闽三径荒，白发西汜侵。

徒欣倦飞翼，获荫游凤林。方同埙篪吹，又远金玉音。

日月正光华，海岳增高深。昼锦虽适愿，霖雨斯层岑。

送公悲且欢，聊拂绿绮琴。

作者简介：（?—1101）宋邵武人，字安中。仁宗嘉祐二年进士。神宗时累迁御史中丞。哲宗即位，除翰林学士，以承蔡确、章惇风旨，排击正人，为言官论罪，出知越州，历徙五州三府。绍圣初，复召为御史中丞，上章言司马光变更新法为罪，极论吕大防、刘挚、梁焘垂帘时事，乞正典刑。拜尚书右丞。以论救邹浩，罢知亳州。徽宗立，复拜尚书右丞，寻罢。